王之道
大柿行
君不见郑虔学书晚弥笃，岁收柿叶贮三屋。
兴来寝食两俱忘，但觉毛公老而秃。
又不见梓人造车度群木，木中无火柿所独。
旧言盖轸象乾坤，须信斡旋归一轴。
美哉此果有常德，结实何曾问荒熟。
霜余万颗缀寒林，下视黄柑类奴仆。
牛心取象庶彷佛，熨斗得名何浼渎。
火乾既许暖关膈，冰冷当知解烦燠。
今年夏秋足时雨，尽道和气钟百谷。
西成仅得十之五，亦见阴阳有盈缩。
就中朱实繁且大，照野煌煌骇人目。
较之常岁远不侔，正似{左豆右斗}胜难趁斛。
国家运厄困强敌，一纪於兹事弓{左韦右蜀}。
空庭喋血在今年，我已不疑何更卜。
禾和鞋谐古云谶，大柿之祥天下福。
请赓继伐献吾君，王者功成四方服。